Татарстан мөфтие вазыйфасын кем башкарачагы билгеле булды

	ТР мөселманнары Диния нәзарәте рәисе Илдус Фәизов Татарстан мөфтие урыныннан, сәламәтлеге начар булуы сәбәпле, үз теләге белән китте 	 ТР мөселманнары Диния нәзарәте рәисе Илдус Фәизов Татарстан мөфтие урыныннан, сәламәтлеге начар булуы сәбәпле, үз теләге белән китте. Бу хакта ул бүген ТР мөселманнары Диния нәзәрате пленумында хәбәр итте. Мөфти вазыйфаларын Камил Сәмигуллин үтәячәк. Бүген пленумда шундый карар кабул ителде. Аның өчен 56 кеше хуплап тавыш бирде. Сәмигуллинга 28 яшь. Ул 1985 елның 22 мартында туган. Мирный бистәсендәге Тынычлык мәчетендә 2008 елдан бирле имам-хатыйп булып тора. 2011 елдан мөфтиятнең нәшрият бүлеген җитәкли.2003 елда Төньяк-Кавказ ислам университетында белем алган. 2004-2007 елларда Истанбулда мәдрәсәдә укыган. 2013 елда РИУның ислам фәннәре факультетын тәмамлаган. ТР мөселманнары Диния нәзарәтенең Президиум әгъзасы, Голәмәләр советы әгъзасы, ТР Баш казые киңәшчесе, Татарстан мөфтиятенең Экспертлар советы җитәкчесе. Гарәп һәм төрек телләрен камил белә. Өйләнгән, 3 баласы бар.   ТР мөселманнары Диния нәзарәте мөфти булып сайланырга теләүчеләрдән документлар агымдагы елның 14 мартына кадәр кабул итә. 16 мартта Татарстан мөфтиятенең чираттагы Пленум утырышы узачак. ТР мөселманнарының корылтае кайчан узачагы пленумда билгеле булачак. Анда ТР мөселманнары Диния нәзарәте рәисен сайлау көтелә. Илдус хәзрәт Фәизов Татарстан мөфтиятен 2011 елның апреленнән бирле җитәкли. 2012 елның июль аенда мөфтигә һөҗүм булып, ул озак кына дәваланды. Аннан соң Илдус хәзрәт Фәизовның вазыйфаларын аның беренче урынбасары Габдулла хәзрәт Әдһәмов башкарды. Габдулла хәзрәт тә бүген вазыйфасыннан китүе турында хәбәр итте. 

Татар-информ

	№   | 06.03.2013	


